b'\n_START_ARTICLE_\nBarbara Korun\n_START_SECTION_\n\xc5\xbdivljenje\n_START_PARAGRAPH_\nNa ljubljanski Filozofski fakulteti je \xc5\xa1tudirala slovenistiko in primerjalno knji\xc5\xbeevnost. Po diplomi je pou\xc4\x8devala sloven\xc5\xa1\xc4\x8dino na ljubljanskih gimnazijah, delala kot lektorica in dramaturginja v razli\xc4\x8dnih gledali\xc5\xa1\xc4\x8dih, trenutno je samozaposlena v kulturi._NEWLINE_Njena mama Rosanda Sajko je radijska re\xc5\xbeiserka, o\xc4\x8de Mile Korun pa gledali\xc5\xa1ki re\xc5\xbeiser, sama pa je v gledali\xc5\xa1\xc4\x8du delala kot lektorica in dramaturginja. Sodelovala je pri nastanku okoli 20 predstav.\n_START_SECTION_\nDelo\n_START_PARAGRAPH_\nS pesni\xc5\xa1tvom se je za\xc4\x8dela resneje ukvarjati v svojih tridesetih, \xc4\x8deprav je \xc5\xbee svoja prva dela posku\xc5\xa1ala objaviti pri reviji Literatura. Njena lirika je zelo intimna, tudi eroti\xc4\x8dna, a hkrati zelo razmi\xc5\xa1ljujo\xc4\x8da, saj se pogosto loteva temeljnih bivanjskih vpra\xc5\xa1anj. Njene pesmi so po njenih besedah vedno odziv na neki poziv, na nekaj, kar vidi ali prebere. Impulz nato v sebi nosi mesece ali leta, in ko se na njem nabere dovolj \xc5\xbeivljenjskih izku\xc5\xa1enj, nastane pesem. Do sedaj je izdala \xc5\xa1est pesni\xc5\xa1kih zbirk: Ostrina miline, Zapiski iz podmizja, Razpoke, Pridem takoj, \xc4\x8ce\xc4\x87ica, motnjena od ljubezni in Vmes._NEWLINE_Po izidu svoje prve knjige je za\xc4\x8dela nastopati kot recitatorka, moderatorka in mentorica pesni\xc5\xa1kih delavnic, re\xc5\xbeirala je tudi monodramo po Cankarjevi noveli Gospa Judit. Nastopila je na najpomembnej\xc5\xa1ih slovenskih literarnih festivalih ter na mnogih v tujini. Njene pesmi so iz\xc5\xa1le v petdesetih antologijah po svetu v \xc5\xa1tiriindvajsetih jezikih. Skupaj s priznanim tolkalcem Zlatkom Kau\xc4\x8di\xc4\x8dem se je lotila zvo\xc4\x8dne knjige Kosovelovih pesmi, ki je iz\xc5\xa1la leta 2006. Je tudi soustanoviteljica Mednarodne literarne nagrade KONS (poleg Taje Kramberger in Tatjane Jamnik) in vodi redna mese\xc4\x8dna sre\xc4\x8danja Pesnice o pesnicah v Hostlu Celica, kjer pesnice sistemati\xc4\x8dno spremljajo, berejo in komentirajo aktualno produkcijo svojih kolegic. \xc4\x8ce\xc4\x8dica, motnjena od ljubezni je njena peta pesni\xc5\xa1ka zbirka, izdana leta 2014, ki je nastala v okviru Postaja Topolove, umetni\xc5\xa1kega festivala, ki ga \xc5\xbee 22 let v odro\xc4\x8dni slovensko govore\xc4\x8di vasi Topolove prirejajo tamkaj\xc5\xa1nji doma\xc4\x8dini.'